Στις 28 Φεβρουαρίου συμπληρώνονται δύο χρόνια από το το τραγικό δυστύχημα, όπου 57 άνθρωποι έχασαν τη ζωή τους, εξαιτίας της τραγικής ανεπάρκειας του κρατικού μηχανισμού, σε όλες τις εκφάνσεις του. Η υπόθεση εκκρεμεί εισέτι στο στάδιο της δικαστικής διερεύνυσης και το καθολικό αίτημα να αποδοθούν ευθύνες, όπου υπάρχουν, από την αμερόληπτη Δικαιοσύνη παραμένει πιο ζωντανό από ποτέ.

Πέραν αυτού, η ελληνική κοινωνία δικαίως εξανίσταται και διαμαρτύρεται για το γεγονός ότι δύο χρόνια μετά η ανασφάλεια στις σιδηροδρομικές συγκοινωνίες παραμένει, καθώς δεν φαίνεται να έχουν ληφθεί οι αναγκαίες παρεμβάσεις. Οι έλληνες πολίτες απαιτούν το αυτονόητο: ένα σύγχρονο κράτος με σεβασμό στη ζωή και την αξία των ανθρώπων.

Ο ΔΣΑ οφείλει να υπηρετήσει τη διελεύκανση της υπόθεσης και την αλήθεια, μακριά από πολιτικές αντιπαραθέσεις και προφανείς προσπάθειες εκμετάλλευσης της. Άλλωστε ως ΔΣΑ είχαμε ζητήσει εξαρχής να οριστεί ειδικός εφέτης ανακριτής, όπως έγινε, και έχουμε δηλώσει παράσταση προς υποστήριξη της κατηγορίας. Συνεπώς έχουμε στη διάθεση μας όλα τα αναγκαία δικονομικά μέσα να αναδείξουμε όποιο ζήτημα χρήζει περαιτέρω διερεύνησης καθώς και όποια αβελτηρία παρατηρούμε.

Ως δικηγόροι οφείλουμε να συμβάλλουμε στην προάσπιση της δικαιοσύνης, καταδικάζοντας κάθε προσπάθεια στοχοποποίησης δικαστικών λειτουργών που έχουν αναλάβει την έρευνα για την διελεύκανση αυτής της υπόθεσης. Σε κρίσιμες ιστορικές στιγμές, οφείλουμε να ακολουθήσουμε το δύσκολο δρόμο της ευθύνης και της προπάσπισης του Κράτους Δικαιου.

Η συμμετοχή στο εθνικό πένθος της 28ης Φεβρουαρίου και στο αίτημα να αποδοδεί δικαιοσύνη είναι καθήκον όλων μας. Για το λόγο αυτό προτείνουμε, όπως αντίστοιχα έγινε και στο παρελθόν, την Παρασκευή 28 Φεβρουαρίου 2025 να κηρυχθεί τρίωρη στάση εργασίας, από τις 11:00 π.μ. μέχρι και τη λήξη του ωραρίου, ώστε να διευκολυνθούν όσοι συνάδελφοι επιθυμούν να συμμετάσχουν στις εκδηλώσεις που προγραμματίζονται.

Τυχόν απόφαση για καθολική αποχή, που θα επιφέρει την αναβολή υποθέσεων χιλιάδων συμπολιτών μας, σε τίποτα δεν εξυπηρεί τους ως άνω κοινούς μας στόχους, ιδίως την ώρα που είναι περισσότερο από ποτέ ανάγκη να ενισχυθεί η εμπιστοσύνη των πολιτών στη Δικαιοσύνη.

Δημήτρης Αναστασόπουλος

Φώτης Γιαννούλας

Στέλιος Λεριός

Τίτος Χριστόπουλος